રાજ્યના 19 જિલ્લામાં સવારના 8 વાગ્યાથી મતદાન શરુ થઇ સાંજે 5 કલાક સુધી રાજ્યના પ્રજાજનો મતાધિકારનો ઉપયોગ કરશે. જેમાં તમામ વહીવટીય તૈયારીઓ ચૂંટણી પંચ દ્વારા પૂર્ણ કરી લેવામાં આવી છે. 14,155 સ્થળ પર 24,679 મતદાનમથક પરથી કુલ 2,12,31,652 મતદારો પોતાનો મત આપશે. આ ચૂંટણીમાં 8 બેઠકના 2169 મતદાનમથકમાં મતદારોની સંખ્યા વધુ હોવાથી મતકુટિરની સાઇઝ વધારવામાં આવી છે. શાંત-નિર્ભિક વાતાવરણમાં મતદાન યોજાય તે માટે ચૂંટણી પંચે 1 લાખ 74 હજાર પોલિસ કર્મચારીઓની સલામતી વ્યવસ્થા ગોઠવી છે. કુલ 2.41 લાખ ચૂંટણીકર્મી ફરજ બજાવશે. મતદાન મથકની ચૂંટણીસામગી લાવવા-લઇ જવા 4471 એસટી બસ ફાળવણી કરાઇ છે. મતદાતાઓને મતદાનની અપીલ કરતાં 93 લાખ બલ્ક મેસેજ મોકલવાની વ્યવસ્થા પણ ચૂંટણીપંચે કરી છે.મતદાન સમયે કોઇ અનિચ્છનીય ઘટના ન બને તેની સાવચેતી પણ રાખવામાં આવી છે. 30 ટકા મતદાનમથક પર પોલિસ જવાનો સાદા ડ્રેસમાં ફરજ બજાવશે. કશી ઘટના બને તો તેના ફોટા અને મોબાઇલ વિડીયો રેકોર્ડિંગ ચૂંટણી પંચને મોકલી આપવામાં આવશે. સોસિઅલ મીડિયા દ્વારા કોઇ અટકચાળું ન કરે તે માટે સાયબર સેલની 24થી વધુ ટીમ નજર રાખશે.